許公華遺潘衡墨云其女所造也
作者：曾幾
朝代：宋

paragraphs: 潘公之墨東坡訣，只今有女能傳業。
許郎來自大江西，手探玄圭出箱篋。
摩挲熟視家風在，款識明明筆奇絕。
見渠顔面得渠心，湛如瞳子堅如鐵。
晴窗大几石泓凈，未忍磨研令小缺。
冷金玉版姑試之，一點清光初漏泄。
廷珪去人端未遠，餘子何勞定優劣。
健婦果勝大丈夫，從此廬陵是黟歙。